**Zakariás Kinga – Az emberi méltósághoz való jog összehasonlító jogi nézőpontból**

A tantárgy jogász szakterület-specifikus szakmai ismeretek átadására irányul. A kurzus célja egyrészt bemutatni az emberi méltósághoz való jog normatív tartalmát az alkotmánybírósági gyakorlatban összehasonlító jogi nézőpontból, másrészt a hallgatók felkészítése a megszerzett tudás alkalmazására. A kurzus ennek megfelelően az alkotmánybírósági határozatok elemzésére és jogesetmegoldásra épül, különös hangsúllyal a legújabb gyakorlatra.

A kurzuson a hallgatók aktív részvételére törekszem, ezért minden óra elején a hallgatók mutatják be meghatározott sablon alapján a kiválasztott határozatokat, és ezt követően összehasonlító módszerrel elemezzük azokat, majd vitát nyitunk róla, végül az adott témakörhöz tartozó jogeseteket elemzünk. Ezzel a hallgatók jártasságot szerezhetnek az alkotmánybírósági gyakorlat megismerésében, fejleszthetik a jogalkalmazáshoz szükséges készségeiket, valamint olyan kommunikációs képességeket, mint az ügyek összefoglalása, álláspontok melletti érvelés és prezentáció készítése.

A kurzus az ismeretek átadása mellett hozzá kíván járulni az emberi jogok iránti elkötelezettség kialakulásához.

**Tantárgy tartalma:**

1. Bevezetés: az alapjogok fogalma (szerkezete, funkciói) és az emberi méltósághoz való jog sajátosságai
2. Az emberi méltósághoz való jog jogosultjai (a közösségek méltósága)
3. Az emberi méltósághoz való jog tárgya (pozitív meghatározási kísérlet: az emberkép szerepe az emberi méltósághoz való jog értelmezésében)
4. Az emberi méltósághoz való jog tárgya (negatív meghatározási kísérletek: kínzás, embertelen, megalázó bánásmód és büntetés tilalma; a tényleges életfogytiglani szabadságvesztés és a fogvatartási körülmények alkotmányos megítélésé)
5. Az emberi méltósághoz való jog és az élethez való jog kapcsolata (halálbüntetés, rendőri lőfegyverhasználat, a terroristák által eltérített repülőgép lelövésének alapjogi aspektusai)
6. Az emberi méltósághoz való jog és az élethez való jog kapcsolata (az élet kezdetével kapcsolatos kérdések: a magzat jogállása, abortusz, „az emberi élet, mint kár” probléma)
7. Az emberi méltósághoz való jog és az élethez való jog kapcsolata (az élet végével kapcsolatos kérdések: eutanázia)
8. Az emberi méltósághoz való jog mint általános személyiségi jog (magánszférához való jog, képmáshoz való jog)
9. Az emberi méltósághoz való jog és a szociális biztonság (megélhetési minimum)
10. Összefoglalás (jogesetmegoldó verseny)
11. Alkotmánybíróság látogatás

**Tantárgy teljesítésének követelménye**: legfeljebb három hiányzás, egy határozat elemzése megadott sablon alapján és az órákon való aktív részvétel (jogesetmegoldás).

**Irodalom:**

Zakariás Kinga: Az emberi méltósághoz való alapjog. Összehasonlító jogi elemzés a német és magyar alkotmánybírósági gyakorlat tükrében. Budapest, Pázmány Press, 2019.

<https://jak.ppke.hu/uploads/articles/458014/file/ZakariasK_DoktErt19_honlapra.pdf>